รัฐบาลไทย-ข่าวทำเนียบรัฐบาล-เลขาธิการสำนักงานลูกเสือโลก เยือนไทยอย่างเป็นทางการ
วันพฤหัสบดีที่ 15 มีนาคม 2561
เลขาธิการสํานักงานลูกเสือโลก เยือนไทยอย่างเป็นทางการ
Mr Ahmad Alhendawi เลขาธิการสํานักงานลูกเสือโลก เข้าเยี่ยมคารวะ รมว.ศึกษาธิการ "นพ.ธีระเกียรติ เจริญเศรษฐศิลป์" และเลขาธิการสํานักงานลูกเสือแห่งชาติ "นายประเสริฐ บุญเรือง" เมื่อวันพุธที่ 14 มีนาคม 2561
Mr Ahmad Alhendawi เลขาธิการสํานักงานลูกเสือโลก เข้าเยี่ยมคารวะ รมว.ศึกษาธิการ "นพ.ธีระเกียรติ เจริญเศรษฐศิลป์" และเลขาธิการสํานักงานลูกเสือแห่งชาติ "นายประเสริฐ บุญเรือง" เมื่อวันพุธที่ 14 มีนาคม 2561 ในระหว่างการเยือนไทย ระหว่างวันที่ 13-14 มีนาคม 2561
● เข้าเยี่ยมคารวะ รมว.ศึกษาธิการในฐานะประธานคณะกรรมการบริหารลูกเสือแห่งชาติ
Mr Ahmad Alhendawi (นายอาหมัด อาเฮ็นดาวี)เข้าเยี่ยมคารวะ นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ ในฐานะประธานคณะกรรมการบริหารลูกเสือแห่งชาติโดย รศ.นพ.โศภณ นภาธร ผู้ช่วยรัฐมนตรีประจํากระทรวงศึกษาธิการ, นายวีระ อรัณยะนาค ผู้ตรวจราชการกระทรวงศึกษาธิการ ปฏิบัติหน้าที่ผู้ช่วยเลขาธิการสํานักงานลูกเสือแห่งชาติ และนายปานศักดิ์ รังสิพรามณกุล ผู้ตรวจการลูกเสือฝ่ายต่างประเทศ ร่วมให้การต้อนรับ ณ ห้องวชิราวุธ กระทรวงศึกษาธิการ
Mr Ahmad Alhendawiชาวจอร์แดนกล่าวชื่นชมรัฐบาลไทยและรัฐมนตรีว่าการกระทรวงศึกษาธิการที่ให้ความสําคัญกับเยาวชน รวมทั้งสนับสนุนกิจการลูกเสือโลกมาโดยตลอด ซึ่งการมาเยือนไทยครั้งนี้เพื่อต้องการแลกเปลี่ยนแนวทางการพัฒนากิจการลูกเสือแก่เยาวชนไทย กับแนวนโยบายของลูกเสือโลก โดยมุ่งเน้นไปที่ภารกิจของปี ค.ศ.2015-2023 ที่ได้ทํางานร่วมกับองค์การสหประชาชาติ (United Nations : UN) ให้มีการพัฒนาอย่างยั่งยืน สู่ความเป็นสากล อย่างมีประสิทธิภาพต่อไป
● ตรวจเยี่ยมสํานักงานลูกเสือแห่งชาติ
จากนั้นMr Ahmad Alhendawiและคณะ ได้เดินทางเข้าพบ นายประเสริฐ บุญเรือง เลขาธิการสํานักงานลูกเสือแห่งชาติ และเจ้าหน้าที่สํานักงานลูกเสือแห่งชาติ ณ ที่ทําการสํานักงานลูกเสือแห่งชาติ เขตปทุมวัน กรุงเทพฯ โดยรับฟังรายงานการดําเนินกิจกรรมและผลสัมฤทธิ์โครงการต่าง ๆ ของคณะลูกเสือไทย
นายประเสริฐ บุญเรืองเลขาธิการสํานักงานลูกเสือแห่งชาติกล่าวแสดงความยินดีและเป็นเกียรติอย่างยิ่งที่ได้ต้อนรับคณะเลขาธิการสํานักงานลูกเสือโลก พร้อมทั้งรายงานข้อมูลของคณะลูกเสือไทยที่ได้ก่อตั้งมาเป็นระยะเวลากว่า 108 ปี โดยพระบาทสมเด็จพระมงกุฎเกล้าเจ้าอยู่หัว ทรงเป็นผู้พระราชทานกําเนิดลูกเสือไทย
ปัจจุบันการบริหารงานของลูกเสือไทย มีพระมหากษัตริย์ทรงเป็นพระประมุขของคณะลูกเสือแห่งชาติ นายกรัฐมนตรีเป็นสภานายกสภาลูกเสือแห่งชาติทําหน้าที่วางนโยบายเพื่อความมั่นคงและความเจริญก้าวหน้าของคณะลูกเสือแห่งชาติ พิจารณารายงานประจําปีของคณะลูกเสือแห่งชาติ และให้คําแนะนําในการปฏิบัติงานของคณะกรรมการบริหารลูกเสือแห่งชาติ และรัฐมนตรีว่าการกระทรวงศึกษาธิการเป็นประธานคณะกรรมการบริหารลูกเสือแห่งชาติ ทําหน้าที่ส่งเสริมสนับสนุนกิจการลูกเสือไทย รวมทั้งสร้างความสัมพันธ์กับลูกเสือนานาชาติ ในส่วนของสํานักงานลูกเสือแห่งชาติมีฐานะเป็นนิติบุคคล บริหารงานตามพระราชบัญญัติลูกเสือ พ.ศ. 2551 เป็นหน่วยงานภายในกํากับของกระทรวงศึกษาธิการ
นอกจากนี้ ประเทศไทยยังเป็นสมาชิกลูกเสือโลกมาอย่างยาวนานและมีการสร้างความสัมพันธ์ที่ดีกับเครือข่ายประเทศต่าง ๆ ที่เป็นสมาชิกของลูกเสือโลก โดยสํานักงานลูกเสือแห่งชาติได้ให้ความร่วมมือในการจัดส่งผู้บริหาร เจ้าหน้าที่ ลูกเสือ ผู้กํากับลูกเสือ เข้าร่วมกิจกรรมที่สําคัญอย่างต่อเนื่อง อาทิ การประชุมสมัชชาลูกเสือโลก การเข้าร่วมชุมนุมลูกเสือโลก การเข้าร่วมประชุมสัมมนางานชุมนุมลูกเสือภาคพื้นเอเชีย-แปซิฟิก รวมถึงการร่วมกิจกรรมกับสํานักงานลูกเสือนานาชาติ
การมาเยือนของเลขาธิการสํานักงานลูกเสือโลกในครั้งนี้ จะทําให้ลูกเสือไทยมีแนวทางในการพัฒนากิจกรรมให้สอดคล้องกับแผนระยะยาวของลูกเสือโลกอาทิ การเรียนรู้แบบไม่เป็นระบบของลูกเสือ เป้าหมายการพัฒนาอย่างยั่งยืนของ UN ตลอดจนการพัฒนากิจกรรมให้ลูกเสือมีความตื่นเต้น ท้าทายความสามารถศักยภาพของลูกเสือ และนําประสบการณ์ไปบําเพ็ญประโยชน์ต่อสาธารณชน
Mr Ahmad Alhendawiกล่าวว่า เป็นการมาเยี่ยมประเทศไทยในฐานะเลขาธิการสํานักงานลูกเสือโลกเป็นครั้งแรก เพื่อต้องการนํากิจการลูกเสือไปสู่อนาคต คือ การมุ่งมั่นที่จะเปลี่ยนเป้าหมายให้เป็นความจริง โดยพัฒนาให้เด็กทุกคนเมื่อทําความดีหรือคุณประโยชน์ใดก็ตาม จะต้องมีความตระหนักในสิ่งนั้น ไม่ใช่ในระดับชาติหรือระดับโลก แต่เป็นในระดับลูกเสือด้วยกันเอง ที่จะร่วมชื่นชมและรับทราบคุณงามความดีของเพื่อนลูกเสือที่ได้กระทําลงไป ขณะเดียวกันหวังว่าการมาครั้งนี้จะได้เรียนรู้จากลูกเสือไทย และรับฟังสิ่งต่าง ๆ ที่ลูกเสือไทยได้ดําเนินการไปเพื่อพัฒนากิจการลูกเสือให้ขับเคลื่อนไปด้วยกันในทุกระดับ
Dr Wayne A. Davis ประธานกรรมการลูกเสือแอฟริกากล่าวว่า ในนามตัวแทนลูกเสือจากแอฟริกา รู้สึกเป็นเกียรติมากที่ได้มาเยือนประเทศไทย และได้รับทราบ รับชม สิ่งที่ลูกเสือไทยนําเสนอวันนี้ ถือเป็นประสบการณ์ใหม่ที่ประทับใจเป็นอย่างยิ่ง
Mr J Rizal C.Pangilinan ผู้อํานวยการสํานักงานลูกเสือภาคพื้นเอเชีย-แปซิฟิกกล่าวว่า เป็นเรื่องยากมากที่จะมีคนระดับเลขาธิการสํานักงานลูกเสือโลกมาเยือนประเทศใดประเทศหนึ่ง เนื่องจากเรามีสมาชิกถึง 165 ประเทศ รวมทั้งประเทศที่ต้องการจะเป็นสมาชิกของลูกเสือโลก ดังนั้น การไปเยี่ยมให้ครบทุกประเทศเป็นไปไม่ได้ การที่เลขาธิการสํานักงานลูกเสือโลกเดินทางมาที่นี่ ก็เพื่อช่วยกันทําให้กิจการลูกเสือเข้าไปสู่เยาวชนอย่างจริงจัง และช่วยกันขยายกิจการลูกเสือให้เจริญก้าวหน้ายิ่งขึ้นไป
นางพิริยาภรณ์ ธรรมรักษ์ ประธานคณะอนุกรรมการลูกเสือฝ่ายสื่อสร้างสรรค์และกิจกรรมพิเศษได้สอบถามถึงหลายโครงการที่เลขาธิการสํานักงานลูกเสือโลกเตรียมดําเนินการ เพื่อพัฒนาเยาวชนหลากหลายโครงการ ซึ่ง Mr Ahmad Alhendawi ชี้แจงว่ามีหลายโครงการที่จะดําเนินการ แต่การทํางานให้สําเร็จได้ก็ต้องได้รับความสนับสนุนจากรัฐบาล และจากชาวลูกเสือทุกคน ขณะที่โครงการต่าง ๆ มีเพิ่มเติมมากขึ้น สิ่งที่ต้องการมากที่สุดคือ"อาสาสมัครที่จะมาช่วยกันทํางาน"นอกจากนี้ หากมีสิ่งใดที่ทางลูกเสือไทยต้องการ ขอให้แจ้งไปที่สํานักงานเลขาธิการลูกเสือโลกได้ ไม่ว่าจะเป็นการเทรนคนเข้าสู่งาน ระบบการทํางาน หรือกระทั่งเรื่องของงบประมาณ ทางสํานักงานลูกเสือโลกยินดีให้ความช่วยเหลืออย่างเต็มที่
Mr Ahmad Alhendawi กล่าวด้วยว่า ทุกท่านที่นั่งอยู่ตรงนี้ก็คือ ทูตของลูกเสือ (Ambassador) มีหน้าที่บอกต่อเรื่องคุณงามความดีของลูกเสือ และร่วมกันทําให้กิจการลูกเสือสามารถขับเคลื่อนไปด้วยกัน ไม่ว่าจะอยู่ที่ไหนก็สามารถทํางานร่วมกันได้และสํานักงานลูกเสือโลกรอคอยที่จะร่วมมือทํางานกับลูกเสือไทยอย่างเข้มแข็งต่อไปในอนาคต
Written byปารัชญ์ ไชยเวช
Photo Creditธนภัทร จันทร์ห้างหว้า,อธิชนม์ สลางสิงห์
Rewriter/Editorบัลลังก์ โรหิตเสถียร